Document ID: 32003R0852

Komisijas Regula (EK) Nr. 852/2003
(2003. gada 16. maijs),
ar ko groza Regulu (EK) Nr. 1445/95 par ievešanas un izvešanas atļauju piemērošanas noteikumiem liellopu gaļas nozarē
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1999. gada 17. maija Regulu (EK) Nr. 1254/1999 par liellopu gaļas tirgus kopīgo organizāciju [1], kurā jaunākie grozījumi izdarīti ar Komisijas Regulu (EK) Nr. 2345/2001 [2], un jo īpaši tās 29. panta 2. punktu,
tā kā:
(1) Atbilstoši Regulas (EK) Nr. 1254/1999 29. pantam tad, ja uzrāda izvešanas atļauju, šīs regulas 1. panta 1. punkta a) un b) apakšpunktā minētos produktus drīkst izvest no Kopienas.
(2) Sarunas par papildu koncesiju noteikšanu, kas risinās starp Eiropas Kopienu un Viduseiropas un Austrumeiropas asociētajām valstīm saistībā ar noslēgtajiem Eiropas nolīgumiem, jo īpaši ir vērstas uz to produktu tirdzniecības liberalizēšanu, uz kuriem attiecas liellopu gaļas tirgus kopīgā organizācija.
(3) Lai izmantotu šīs koncesijas, iepriekšminētajās sarunās ir panākta vienošanās, ka liellopu gaļas produktiem, uz kuriem attiecas daži no šiem nolīgumiem un kurus izved no Kopienas uz minētajām valstīm, jāpievieno izvešanas atļaujas apliecināta kopija ar atzīmi "bez kompensācijas". Šajā sakarā jānosaka, ka dalībvalstis, piemērojot vienkāršotu režīmu, pēc ieinteresēto personu pieprasījuma izdod izvešanas atļaujas attiecībā uz produktiem, uz kuriem attiecas Regula (EK) Nr. 1254/1999, bet par kuriem atļauja patlaban nav pieprasīta un kurus paredzēts izvest uz Viduseiropas un Austrumeiropas asociētajām valstīm.
(4) Iepriekšminēto atļauju mērķis ir apliecināt, ka par izvestajiem produktiem nav saņemta eksporta kompensācija, izdodot minētās atļaujas, netiek piemērota Regulas (EK) Nr. 1254/1999 29. panta 1. punkta ceturtā daļa, kurā noteikts, ka izvešanas atļaujas izdod pēc tam, kad ir iesniegts nodrošinājums, kas garantē produktu izvešanu atļaujas derīguma termiņā. Skaidrības labad jāprecizē, ka uz minētajām atļaujām neattiecas 15. panta 2. punkts Komisijas 2000. gada 9. jūnija Regulā (EK) Nr. 1291/2000, ar ko nosaka kopējus sīki izstrādātus noteikumus, kas jāievēro, piemērojot ievešanas un izvešanas atļauju un iepriekš noteiktas kompensācijas apliecību sistēmu lauksaimniecības produktiem [3], kurā jaunākie grozījumi izdarīti ar Regulu (EK) Nr. 325/2003 [4].
(5) Tādēļ attiecīgi jāgroza Komisijas Regula (EK) Nr. 1445/95 [5], kurā jaunākie grozījumi izdarīti ar Regulu (EK) Nr. 118/2003 [6].
(6) Šajā regulā paredzētie pasākumi ir saskaņā ar Liellopu gaļas pārvaldības komitejas atzinumu,
IR PIEŅĒMUSI ŠO REGULU.
1. pants
Regulu (EK) Nr. 1445/95 papildina ar šādu 7.a pantu.
"7.a pants
1. Pēc ieinteresētās personas lūguma dalībvalstis nekavējoties izdod izvešanas atļaujas attiecībā uz liellopu gaļas produktiem ar KN kodiem 02061091, 02061099, 02062100, 02062200, 02062999, 02109959 un ex15020090, ko paredzēts izvest uz Viduseiropas un Austrumeiropas asociētajām valstīm.
2. Šo atļauju derīguma termiņš ir 60 dienas, un to 20. ailē ir ieraksts "bez kompensācijas".
3. Neatkarīgi no 8. panta 3. punkta šo atļauju 16. ailē ir norādīts 8 ciparu KN kods.
4. Regulas 9. un 13. pants neattiecas uz atļaujām, kuras izdod saskaņā ar šo pantu.
5. Regulas (EK) Nr. 1291/2000 15. panta 2. punkts neattiecas uz atļaujām, kas minētas šā panta 1. punktā."
2. pants
Šī regula stājas spēkā trešajā dienā pēc publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2003. gada 16. maijā

Labels: 3
17
18